b'\n_START_ARTICLE_\nEero Aaku\n_START_PARAGRAPH_\nEero Aaku (12. hein\xc3\xa4kuuta 1898 Loimaa \xe2\x88\x92 8. huhtikuuta 1959 Helsinki) oli suomalainen pankkiylitarkastaja._NEWLINE_Aaku syntyi maanviljelij\xc3\xa4perheeseen ja kirjoitti ylioppilaaksi vuonna 1918. H\xc3\xa4n suoritti vuonna 1921 korkeakoulun p\xc3\xa4\xc3\xa4st\xc3\xb6tutkinnon, joka vastasi my\xc3\xb6hemp\xc3\xa4\xc3\xa4 ekonomin tutkintoa. Aaku ty\xc3\xb6skenteli Osuuskassojen Keskus Oy:n tilasto-osaston hoitajana vuosina 1921\xe2\x88\x921927 ja opiskeli ty\xc3\xb6n ohessa valmistuen kauppatieteiden kandidaatiksi 1927 Helsingin kauppakorkeakoulusta._NEWLINE_Suomessa s\xc3\xa4\xc3\xa4dettiin vuonna 1922 laki pankkiyhti\xc3\xb6n toiminnan valvonnasta, mink\xc3\xa4 seurauksena valtiovarainministeri\xc3\xb6n alaisuuteen luotiin pankkitoimintaa valvova pankkitarkastusvirasto. Aaku ty\xc3\xb6skenteli taloudellisena pankkitarkastajana vuosina 1927\xe2\x80\x931953, mink\xc3\xa4 j\xc3\xa4lkeen h\xc3\xa4nest\xc3\xa4 tuli pankkitarkastusviraston p\xc3\xa4\xc3\xa4llikk\xc3\xb6 virkanimikkeell\xc3\xa4 pankkiylitarkastaja._NEWLINE_Aaku kirjoitti kaksi tutkimusta suomalaisesta liikepankkij\xc3\xa4rjestelm\xc3\xa4st\xc3\xa4. 1930-luvun pulakausi aiheutti pankeille ongelmia, joiden my\xc3\xb6t\xc3\xa4 Aaku tarkasteli liikepankkien tuloksia ja julkaisi vuonna 1937 suppean tutkimuksen Liikepankkien voitot ja tappiot vuosina 1862\xe2\x80\x931935. Vuonna 1957 ilmestyi laajempi 300-sivuinen teos suomalaisen liikepankkilaitoksen historiasta, joskin vain Suomen Pankkiyhdistyksen rahoittamana monisteena._NEWLINE_Aaku palveli talvi- ja jatkosodassa komppanian p\xc3\xa4\xc3\xa4llikk\xc3\xb6n\xc3\xa4. H\xc3\xa4n oli reservin kapteeni (1940).'